विष्णुस्मृतिः/पञ्चविंशतितमोऽध्यायः
अथ स्त्रीणां धर्माः  । । २५.१  । ।

भर्तुः समानव्रतचारित्वं  । । २५.२  । ।

श्वश्रूश्वशुरगुरुदेवतातिथिपूजनं  । । २५.३  । ।

सुसंस्कृतोपस्करता  । । २५.४  । ।

अमुक्तहस्तता  । । २५.५  । ।

सुगुप्तभाण्डता  । । २५.६  । ।

मूलक्रियास्वनभिरतिः  । । २५.७  । ।

मङ्गलाचारतत्परता  । । २५.८  । ।

भर्तरि प्रवसितेऽप्रतिकर्मक्रिया  । । २५.९  । ।

परगृहेष्वनभिगमनं  । । २५.१०  । ।

द्वारदेशगवाक्षेष्वनवस्थानं  । । २५.११  । ।

सर्वकर्मस्वस्वतन्त्रता  । । २५.१२  । ।

बाल्ययौवनवार्धकेष्वपि पितृभर्तृपुत्राधीनता  । । २५.१३  । ।

मृते भर्तरि ब्रह्मचर्यं तदन्वारोहणं वा  । । २५.१४  । ।

नास्ति स्त्रीणां पृथग्यज्ञो न व्रतं नाप्युपोषितम्  ।
पतिं शुश्रूषते यत्तु तेन स्वर्गे महीयते   । । २५.१५  । ।

पत्यौ जीवति या योषिदुपवासव्रतं चरेत् ।
आयुः सा हरते भर्तुर्नरकं चैव गच्छति   । । २५.१६  । ।

मृते भर्तरि साध्वी स्त्री ब्रह्मचर्ये व्यवस्थिता   ।
स्वर्गं गच्छत्यपुत्रापि यथा ते ब्रह्मचारिणः   । । २५.१७  । ।